Jayde-saak: Regter laat selfoon-getuienis toe | Netwerk24
Jayde-saak: Regter laat selfoon-getuienis toe
Deur Roslyn Baatjies 19 Junie 2017 11:16
Regter Dayalin Chetty het Maandag teen 'n aansoek besluit van adv. Peter Daubermann, regsverteenwoordiger van Christopher Panayiotou se medebeskuldigdes in die saak van moord op sy vrou, Jayde, om selfoongetuienis te weier omdat dit glo ongrondwetlik is.
Daubermann tree namens Sinethemba Nenembe en Zolani Sibeko op, wat saam met Panayiotou tereg staan op aanklagte van sameswering om moord te pleeg, moord, roof met verswarende omstandighede, kaping, die onwettige besit van 'n vuurwapen en die onwettige besit van ammunisie.
Adv. Peter Daubermann Foto: Werner Hills
Adv. Marius Stander, staatsaanklaer, wou Donderdag hê die hooggeregshof in Port Elizabeth moet die getuienis aanvaar ingevolge art. 15 (4) van die Wet op Elektroniese Kommunikasie en Transaksies, wat die onus na die beskuldigdes skuif om te bewys dat die inligting nie korrek is nie.
Daubermann voer aan dié ongrondwetlike artikel plaas nou 'n omgekeerde onus op die beskuldigde om die staat verkeerd te bewys.
Chetty het Daubermann daarna 'n geleentheid gegee om die hof toe te spreek.
Daubermann het hierop 'n nuwe regsargument begin en gesê die beskuldigdes se selfooninligting is onregmatig verkry. Hy het gesê sy kliënte se grondwetlike reg tot privaatheid is geskend, ingevolge die Rica-wet.